บลจ.กสิกรไทย จ่ายปันผล 3 กองทุน FIF ฝ่าความผันผวน
กองทุนเปิดเค หุ้นยูเอส ดัชนีเอ็นดีคิว 100-A ชนิดจ่ายเงินปันผล กองทุนเปิดเค โกลบอล อินฟราสตรัคเจอร์ หุ้นทุน และกองทุนเปิด เค โกลบอล แอลโลเคชั่น ลูกค้าเฮรับพร้อมกัน 13 ก.ย.นี้
10 ก.ย. 2562

กองทุนเปิดเค หุ้นยูเอส ดัชนีเอ็นดีคิว 100-A ชนิดจ่ายเงินปันผล กองทุนเปิดเค โกลบอล อินฟราสตรัคเจอร์ หุ้นทุน และกองทุนเปิด เค โกลบอล แอลโลเคชั่น ลูกค้าเฮรับพร้อมกัน 13 ก.ย.นี้
นายนาวิน อินทรสมบัติ รองกรรมการผู้จัดการ สายงานจัดการลงทุนต่างประเทศ บริษัทหลักทรัพย์จัดการกองทุน(บลจ.) กสิกรไทย เปิดเผยว่า บริษัทจ่ายปันผลกองทุนเปิดเค หุ้นยูเอส ดัชนีเอ็นดีคิว 100-A ชนิดจ่ายเงินปันผล (K-USXNDQ-A(D)) กองทุนเปิดเค โกลบอล อินฟราสตรัคเจอร์ หุ้นทุน (K-GINFRA) ในอัตรา 0.20 บาทต่อหน่วย สำหรับรอบผลการดำเนินงานตั้งแต่ 1 มีนาคม 2562 ถึง 31 สิงหาคม 2562 และกองทุนเปิด เค โกลบอล แอลโลเคชั่น (K-GA) ในอัตรา 0.20 บาทต่อหน่วย สำหรับรอบผลการดำเนินงานตั้งแต่ 1 มิ.ย.-31 ส.ค. 2562 โดยมีกำหนดจ่ายปันผลพร้อมกันในวันที่ 13 ก.ย.นี้ รวมมูลค่าทั้งสิ้น 165.19 ล้านบาท
นายนาวินกล่าวต่อไปว่า กองทุน K-USXNDQ-A(D) ได้รับการจัดอันดับ Overall Morningstar Rating 4 ดาว ในกลุ่ม US Equity (ข้อมูลจาก Morningstar ณ วันที่ 31 ก.ค. 62) โดยมีนโยบายที่เน้นลงทุนในหุ้นบริษัทชั้นนำของสหรัฐฯ ในกลุ่มไอที ซึ่งมีอัตราการเติบโตสูงกว่าตลาดหุ้นสหรัฐฯ ในภาพรวม ด้วยกลยุทธ์บริหารจัดการกองทุนหลักแบบเชิงรับ มุ่งสร้างผลตอบแทนให้ใกล้เคียงกับดัชนีหุ้นสหรัฐฯ NASDAQ 100 ซึ่งเป็นดัชนีอ้างอิง
ทั้งนี้ นับตั้งแต่จัดตั้งกองทุนเมื่อปี 2556 กองทุนได้มีการจ่ายปันผลให้แก่ผู้ถือหน่วยลงทุนมาอย่างต่อเนื่องติดต่อกันทุกปีรวมแล้วทั้งสิ้น 24 ครั้ง เป็นเงิน 7.75 บาทต่อหน่วย โดยกองทุนมีอัตราส่วนเงินปันผลตอบแทน 4 ไตรมาสย้อนหลังอยู่ที่ 5.91% ต่อปี (คำนวณอัตราเงินปันผล ณ วันที่ 3 ก.ย. 62)
กองทุน K-GINFRAมีนโยบายที่เน้นลงทุนในหุ้นและทรัสต์เพื่อการลงทุนในอสังหาริมทรัพย์ (รีท) ที่เกี่ยวข้องกับธุรกิจโครงสร้างพื้นฐานทั่วโลก ซึ่งจากสถานการณ์เศรษฐกิจโลกที่มีแนวโน้มชะลอตัว และอัตราดอกเบี้ยยังคงอยู่ในระดับต่ำ เป็นปัจจัยสนับสนุนให้ธุรกิจโครงสร้างพื้นฐานที่มีความอ่อนไหวต่อการเคลื่อนไหวของอัตราดอกเบี้ย มีความน่าสนใจต่อการเข้าลงทุนในช่วงนี้ ทั้งนี้ นับตั้งแต่จัดตั้งกองทุนเมื่อปี 2559 กองทุนได้มีการจ่ายปันผลให้แก่ผู้ถือหน่วยลงทุนมาอย่างต่อเนื่องติดต่อกันทุกปี รวมแล้วทั้งสิ้น 8 ครั้ง เป็นเงิน 1.75 บาทต่อหน่วย โดยกองทุนมีอัตราส่วนเงินปันผลตอบแทน 4 ไตรมาสย้อนหลังอยู่ที่ 4.24% ต่อปี (คำนวณ ณ วันที่ 3 ก.ย. 62)
กองทุน K-GA มีนโยบายที่เน้นกระจายการลงทุนในหลากหลายสินทรัพย์ทั่วโลก เพื่อลดความผันผวนของพอร์ตการลงทุน โดยผู้จัดการกองทุนหลักจะมีการปรับสัดส่วนการลงทุนให้เหมาะสมตามสภาวะตลาด ทั้งนี้ นับตั้งแต่จัดตั้งกองทุนเมื่อปี 2545 กองทุนได้มีการจ่ายปันผลให้แก่ผู้ถือหน่วยลงทุน รวมแล้วทั้งสิ้น 16 ครั้ง เป็นเงิน 5.70 บาทต่อหน่วย โดยกองทุนมีอัตราส่วนเงินปันผลตอบแทน 4 ไตรมาสย้อนหลัง อยู่ที่ 1.81% ต่อปี (คำนวณ ณ วันที่ 3 ก.ย. 62)
นายนาวินกล่าวเพิ่มเติมว่า ภาพรวมเศรษฐกิจโลกมีแนวโน้มที่ชะลอตัวลง จากปัจจัยเสี่ยงภายนอก อาทิ สงครามการค้าระหว่างสหรัฐฯและจีน การปรับลดดอกเบี้ยของธนาคารกลางสหรัฐฯ รวมถึงประเด็นเบร็กซิต ซึ่งเป็นปัจจัยที่ส่งผลกดดันต่อภาคการผลิต โดยจะเห็นได้จากดัชนี PMI ภาคการผลิตที่ปรับลดลงทั่วโลกและส่วนใหญ่อยู่ที่ระดับต่ำกว่า 50 ทั้งนี้ บลจ.กสิกรไทย มีมุมมองให้ค่อนข้างระมัดระวังต่อการเข้าลงทุนในตลาดหุ้นโลก ซึ่งสำหรับผู้ลงทุนที่สามารถรับความผันผวนได้ แนะนำให้กระจายการลงทุนเพื่อลดความเสี่ยงจากความผันผวน